## Martínez Mus anuncia el tancament dels punts de transferència habilitats per a gestionar els residus de les inundacions per al seu buidatge definitiu

*** Les instal·lacions de Quart de Poblet-Manises, Picassent i Catarroja deixaran de rebre estris l’1 de març
* El conseller de Medi Ambient avança que està prevista la remodelació de les plantes de tractament de residus de Xixona, Villena i Alacant**

El conseller de Medi Ambient, Infraestructures i Territori, Vicente Martínez Mus, ha anunciat el tancament dels punts de transferència de Quart de Poblet-Manises, Picassent i Catarroja habilitats per a gestionar els residus de les inundacions per al seu buidatge definitiu.

Així ho ha confirmat Martínez Mus durant la seua intervenció en el desdejuni de treball sobre gestió de residus, en el marc del Fòrum Cívica organitzat per *Información*, i al qual ha assistit juntament amb el secretari autonòmic de Medi Ambient i Territori, Raúl Mérida, i el director general de Qualitat i Educació Ambiental, Jorge Blanco.

Durant el seu discurs, el conseller ha remarcat “la importància de disposar, després de la riuada, d’un sistema àgil i solvent que ens ha permés gestionar més de 110.000 vehicles retirats de les campes i 800.000 tones de residus extrets”.

En esta línia, cal recordar que el pla de la Generalitat constava de tres fases, durant la primera i la segona fase els equips desplegats van evacuar una mitjana de més de 15.000 tones de residus al dia, un volum que va permetre buidar en les primeres setmanes els 767 vials obstruïts en les poblacions més afectades.

Així mateix, el pla de gestió de residus va configurar uns punts d’apilament local (PAL), en els quals es van acumular residus i estris prop dels nuclis urbans. Estos PAL ja han sigut clausurats íntegrament en més d’una dotzena de municipis, entre altres, Sedaví, Alfafar, Aldaia, Benicull del Xúquer o l’Alcúdia.

També, es van activar diferents punts de transferència allunyats de les poblacions per a garantir la seguretat dels veïns i evitar problemes de salut pública que deixaran de rebre estris el 28 de febrer. En estos moments, la Conselleria de Medi Ambient manté activa la tercera fase del pla de residus per al buidatge total d’alguns d’estos.

A més, el conseller ha assegurat en la seua intervenció que “en estes setmanes s’ha treballat durant les 24 hores del dia, els 7 dies de la setmana, retirant llots, estris i reforçant la capacitat de recol·lecció dels nostres equips per a arribar com més prompte millor a la normalitat en els municipis més afectats per les riuades”.

**Remodelacions i valorització energètica**

Vicente Martínez Mus també ha avançat que el seu departament està treballant en la remodelació de les plantes de tractament de residus de Xixona, Villena i Alacant, “la qual cosa sense dubte millorarà molt les ràtios de gestió de la província i de la Comunitat Valenciana”.

El conseller també ha recordat que “la Comunitat Valenciana necessita complir amb l’objectiu que ens marca la UE del 10 % de rebuig a abocador en 2035. I per això apostem per introduir la valorització energètica com a solució per a aprofitar l’energia”.

En este sentit, el titular de Medi Ambient ha destacat que la Generalitat “pretén situar este tipus d’instal·lacions en polígons industrials en desenrotllament, que ens permeta fer les conduccions necessàries per a subministrar energia a futures activitats”.

“Volem que siga un pol d’atracció d’activitats que demanden energia 24/7, que la puguem subministrar a un preu estable, i que servisca per a generar ocupació, riquesa, en definitiva, desenrotllament econòmic sostenible”, ha conclòs Vicente Martínez Mus.

Fecha: 27/02/2025